section_heading: Klasifikacija
paragraph_text: Sinornithosaurus je bio pripadnik porodice Dromaeosauridae, grupe brzih i okretnih grabežljivaca s upadljivom pandžom u obliku srpa, u koju također spadaju Deinonychus i Utahraptor. Vrsta S. millenii živjela je prije oko 125 milijuna godina u periodu rane krede, pa tako spada u najranije i najprimitivnije dromeosauride pronađene do sada. Fosili vrste S. haoiana i mogući dodatni primjerak roda Sinornithosaurus (NGMC 91) pronađeni su u mlađim slojevima, starim 122 milijuna godina. Prisustvo perja kod Sinornithosaurus je konzistentno s prisustvom perja kod drugih dromeosaurida.